RO
C 20/24
Jurnalul Oficial al Uniunii Europene
20.1.2023
Această limită a fost stabilită în funcție de criterii legate de sol, de climă și de zonele în care soiurile care beneficiază de această IGP sunt mai bine adaptate.
Valoarea adăugată a produsului „Melocotón de Cieza” se bazează pe caracteristicile sale specifice, care se datorează în mare parte climei, solului și factorilor umani specifici ariei vizate de IGP.
Factori naturali Un factor datorită căruia soiurile Baby Gold 6 și Romea ale „Melocotón de Cieza” reprezintă un produs distinctiv este clima din aria geografică delimitată de producție.
Iarna, temperaturile scăzute din timpul nopții variază între -2 °C și 5 °C, în timp ce temperaturile cele mai ridicate se înregistrează în lunile mai (33 °C), iunie (37 °C) și iulie (41 °C).
Ca urmare a temperaturilor contrastante, aceste soiuri de piersici au o dimensiune și o culoare distinctive și caracteristice.
Calitățile specifice ale piersicilor „Melocotón de Cieza” din soiurile Romea și Baby Gold 6 sunt influențate de clima mediteraneeană extremă a ariei, caracterizată de veri deosebit de secetoase, având în vedere că precipitațiile medii anuale de-abia ating 300 mm.
Precipitațiile sunt echinocțiale, luna octombrie fiind cea mai ploioasă.
În plus, ca urmare a apropierii relative de Marea Mediterană și a poziției joase a terenurilor, temperatura medie anuală este cea mai ridicată din regiunea Murcia.
Aceste terenuri au cea mai uscată climă din bazinul râului Segura.
Datorită îmbinării tuturor acestor factori, caracteristicile specifice diferențiază piersicile din aceste soiuri de toate celelalte piersici din aceleași soiuri produse în alte zone.
În plus, caracteristicile speciale ale râului Segura, care irigă câmpiile din Cieza, sunt esențiale pentru obținerea acestor proprietăți distinctive.
În special în ceea ce privește caracteristicile organoleptice ale ambelor soiuri, concentrația lor de substanțe solide solubile se traduce în grade mai mari de dulceață și de fermitate.
Conform raportului emis de autoritatea responsabilă de bazinul râului Segura (Confederación Hidrográfica del Segura) (N/REF: IAMB-0015/2021) privind calitatea apei în secțiunea râului Segura care traversează municipalitatea Cieza: „Traversând municipalitatea Cieza, râul Segura este clasificat ca fiind corpul de apă «ESES0701010111 Río Segura» de la punctul de confluență cu râul Quipar până la barajul Azud de Ojós.
În evaluarea finală și în planul de gestionare a apei pentru râul Segura (Plan Hidrológico del Segura, PHDS), starea generală a acestui corp de apă este clasificată ca fiind «bună».
Starea ecologică este clasată în cinci categorii, de la cea mai bună la cea mai precară: foarte bună, bună, medie, slabă și foarte slabă.
În acest caz, starea este «bună».
Există două categorii de stare chimică: «bună» și «insuficientă».
În acest caz, starea este «bună»”.
Solul O serie de factori comuni care caracterizează solul din această arie de producție îl fac ideal pentru cultivarea acestui fruct sâmburos.
În combinație cu clima, principalele caracteristici care fac ca solul să fie unic sunt: textura argilolutoasă și argiloasă, nivelurile de argilă de peste 30 %, pH-ul > 8,3, varul activ > 20 % și nivelurile de materie organică între 1 % și 2 %.
Aceste proprietăți fizice și chimice, împreună cu multe alte proprietăți, determină calitatea, fermitatea, termenul de valabilitate și gustul: pe scurt, caracteristicile inconfundabile ale unei piersici cu o identitate locală.
Nu există o singură calitate fizică, chimică sau pedologică care să determine caracteristicile intrinseci ale produsului „Melocotón de Cieza”.
Acest fruct este rezultatul unei îmbinări armonioase a unei multitudini de factori.
Dintre aceștia, factorii pedologici au o importanță deosebită.
Factorul producției O caracteristică a zonei Cieza, care o diferențiază de alte zone, constă în faptul că metoda de rărit, atât pentru flori, cât și pentru fructe, este pur artizanală, floare cu floare.
Aceasta diferă de alte zone din Spania, în care lucrătorii agricoli utilizează mașini de rărit pentru a îndepărta excesul de flori de pe fiecare ramură.
Utilizarea metodei tradiționale conduce la o mai bună selecție a florilor, obținându-se astfel fructe de o calitate mai bună.
Factori istorici și reputația socială Din punctul de vedere al aspectelor istorice, există dovezi care atestă prezența piersicilor în Cieza în secolul al III-lea d.
Hr. în adăposturile din piatră din La Serreta și, într-o etapă ulterioară, în unele dintre puțurile secate ale caselor din Siyâsa, așezarea andaluză fortificată situată pe versanții muntelui Monte del Castillo, abandonată în secolul al XIII-lea.
De asemenea, au fost descoperite rămășițe de sâmburi de piersici, care constituie dovezi ale practicilor agricole din livezile din Cieza de la momentul respectiv.